Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets afgørelse om Fællesskabets tilskyndelsesforanstaltninger på beskæftigelsesområdet"

(2001/C 139/09)

Rådet for Den Europæiske Union besluttede den 3. november 2000 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Beskæftigelse, Sociale og Arbejdsmarkedsmæssige Spørgsmål og Borgerrettigheder, som udpegede Gianni Vinay til ordfører. Sektionen vedtog sin udtalelse den 31. januar 2001.

Det Økonomiske og Sociale Udvalg vedtog på sin 379. plenarforsamling af 28. februar og 1. marts 2001, mødet den 28. februar 2001, enstemmigt følgende udtalelse.

1. Indledning

1.1. Forslaget til afgørelse, som ØSU skal afgive udtalelse om, sigter mod at fastlægge et operationelt redskab, som skal støtte den europæiske beskæftigelsesstrategi.

1.2. For at kunne gøre denne strategi stadig mere effektivt er der behov for en fælles viden om og vurdering af de opnåede resultater og en udbredelse af de fremgangsmåder, der har vist sig særligt effektive. Dette behov blev allerede kraftigt understreget i Rådets forslag om retningslinjerne for medlemsstaternes beskæftigelsesfremmende politikker for 2001.

1.2.1. Der er tale om et nyt redskab af 5 års varighed, som supplerer retningslinjerne, men som først og fremmest er kendetegnet ved at sigte mod at fremme koordineringen af medlemsstaternes politikker, der er omhandlet i afsnittet om beskæftigelsen i EF-traktaten.

1.2.2. Der lægges især vægt på at fremme udvekslingen af viden og samarbejdet omkring forskningsaktiviteter, udveksling og overvågning, og det understreges derfor, at tilskyndelsesforanstaltningerne på beskæftigelsesområdet tager sigte på transnationale aktiviteter, som i betragtelig grad kan overføres.

1.3. Foranstaltningens retsgrundlag er artikel 129 i EF-traktaten, der bemyndiger Rådet til at vedtage tilskyndelsesforanstaltninger, der skal fremme samarbejdet mellem medlemsstaterne på ovennævnte områder. Den foreliggende foranstaltning omfatter dog ikke pilotprojekter, skønt de er anført i artikel 129 i EF-traktaten, da disse allerede finansieres under den Europæiske Socialfond.

1.4. Kommissionen understreger, at hensigten med det foreliggende forslag til afgørelse er at skabe kontinuitet i fællesskabsaktiviteterne vedrørende analyse, forskning og samarbejde, der hidtil er sket på grundlag af Rådets afgørelse 98/171/EF, der udløb den 31. december 2000, og som i sin tid blev vedtaget i henhold til EF-traktatens artikel 235 på baggrund af Det Europæiske Råd i Essen.

1.4.1. Det foreliggende forslag er blevet udarbejdet ud fra en mere strategisk indfaldsvinkel, i erkendelse af at beskæftigelsespolitikkerne har fået større betydning, efter at beskæftigelsespolitikken med Luxembourg-processen (1997) er blevet indarbejdet i EF-traktaten, og der med EF-traktatens artikel 127, stk. 2, som retsgrundlag er givet en definition af mainstreaming i beskæftigelsespolitikken. Forslaget ligger især i tråd med de politiske og strategiske retningslinjer, der blev udstukket på det seneste møde i Det Europæiske Råd i Lissabon.

1.5. De aktiviteter, der kan komme på tale, og som kan være baseret på såvel søjlerne som de individuelle retningslinjer, skal være udformet "med særlig vægt på fremtidsperspektivet".

1.5.1. Disse aktiviteter omfatter støtte til medlemsstaternes arbejde med at evaluere deres nationale handlingsplaner, bl.a. fordi der senest fem år efter beskæftigelsestopmødet i Luxembourg skal gennemføres en særlig evaluering. Desuden nævnes overvågning af den europæiske beskæftigelsesstrategi, udvikling af fælles indikatorer, fremtidsanalyser af strategiske sektorer, betydningsfulde internationale arrangementer. Forskningsresultaterne vil blive formidlet bredt enten i form af udgivelser, møder eller offentliggørelse på Internettet, forummer og seminarer på Internettet.

1.6. Aktiviteterne er åbne for deltagelse af landene i Det Europæiske Økonomiske Samarbejdsområde samt ansøgerlandene i Central- og Østeuropa, Cypern, Malta, Tyrkiet og andre Middelhavslande inden for rammerne af EU's forbindelser med disse lande.

1.7. Kommissionen skal selv gennemføre disse aktiviteter, men bistås af et rådgivende udvalg bestående af repræsentanter fra medlemsstaterne. Det samlede budget for de fem år, foranstaltningen løber over, er på 55 mio. euro.

2. Generelle bemærkninger

2.1. ØSU hilser Kommissionens forslag velkommen. Tiltag i form af analyser, viden og evaluering på baggrund af samarbejde mellem medlemsstaterne er et nødvendigt element i den langsigtede strategi, EU lagde på det økonomiske og beskæftigelsesmæssige område på Det Europæiske Råd i Lissabon.

2.2. ØSU har altid lagt vægt på behovet for at fastlægge fælles, kvantitativt og kvalitativt ensartede indikatorer, sammenlignelige vurderingskriterier og udbredelse af god praksis og har givet udtryk for dette i utallige udtalelser. Behovet herfor er så meget desto større i beskæftigelsespolitikkerne, idet de er afgørende for konsolideringen af EU's økonomi og for den sociale samhørighed blandt EU's borgere.

2.3. ØSU finder det vigtigt at understrege, at kravet om, at der lægges vægt på fremtidsperspektivet i de aktiviteter, der kan omfattes af foranstaltningen, altid skal være foreneligt med de retningslinjer, der hvert år opstilles af Rådet.

2.3.1. Også hvad angår aktiviteterne inden for søjlerne, vil det være hensigtsmæssigt at sprede forskningsindsatsen således, at sammenhængen styrkes. For eksempel er det ønskeligt, at der i 2001 lægges særlig vægt på spørgsmål vedrørende ligestilling mellem kønnene, især på lønområdet, herunder også hvad angår de forskellige former for social beskyttelse, ud over de politikker, der sigter mod at normalisere sort arbejde, og vurderingen og reguleringen af de utallige "atypiske" jobs, der er en følge af de økonomiske, beskæftigelsesmæssige og sociale ændringer i kølvandet på det fremvoksende informationssamfund(1).

2.4. Foranstaltningen henleder opmærksomheden på arbejdsmarkedets parters rolle i den givne sammenhæng (art. 8). Dette falder i øvrigt i tråd med den holdning, der kom til udtryk på Det Europæiske Råds møde i Santa Maria da Feira den 19.-20. juni 2000, hvor arbejdsmarkedets parter blev opfordret til at spille en mere fremtrædende rolle i fastlæggelsen, gennemførelsen og overvågningen af retningslinjerne på beskæftigelsesområdet.

2.4.1. I bilaget til "Kommissionens forslag til Rådets beslutning om retningslinjerne for medlemsstaternes beskæftigelsespolitik i 2001"(2), der har titlen "Generelle målsætninger - at skabe betingelserne for fuld beskæftigelse i et videnbaseret samfund" opfordres arbejdsmarkedets parter i punkt C og E desuden til at foretage overvågning, udarbejde fælles indikatorer, udvikle databaser osv. Disse aktiviteter kan ligeledes være med til at forbedre aktionerne i det foreliggende forslag til afgørelse. Der bør derfor afsættes midler hertil på de forskellige niveauer.

2.4.2. I artikel 8 hedder det videre - efter fastlæggelsen af de nødvendige høringsforbindelser med arbejdsmarkedets parter - at Kommissionen kun på anmodning fra arbejdsmarkedets parter skal underrette disse om resultaterne af gennemførelsesaktiviteterne. ØSU mener, at disse informationer skal gives uden anmodning og på regelmæssig basis.

2.5. I artikel 5 i Kommissionens meddelelse fremhæves sammenhæng og komplementaritet mellem foranstaltningerne i den foreliggende forordning og de øvrige relevante fællesskabsprogrammer og -initiativer, som f.eks. programmet for social integration og rammeprogrammet for forskning. ØSU hilser denne præcisering velkommen, men anbefaler alligevel, at man er yderst opmærksom på at undgå, at der helt konkret skabes overlapninger eller gentagelser i de finansierede aktiviteter. Samtidig understreger ØSU imidlertid, at viften af relevante redskaber eller programmer er temmelig bred, og at det derfor vil være hensigtsmæssigt at opstille en mere præcis fremgangsmåde end den, der fastsættes i artikel 7, stk. 5, for at sikre sammenhæng og fremfor alt komplementaritet mellem alle beslægtede gældende foranstaltninger.

2.6. ØSU mener endvidere, at man i forbindelse med de forskellige former for samspil, som forslaget forudser mellem de forskellige programmer, bør understrege behovet for at skabe overensstemmelse mellem de forskellige indikatorer, både med henblik på mainstreaming og som følge af den åbne koordinering, der blev fastlagt af det nylige møde i Det Europæiske Råd i Lissabon.

3. Særlige bemærkninger

3.1. Den foregående foranstaltning indeholdt også bestemmelser om det udvalg, der omtales i artikel 7. Dets opgaver var blot langt større. Især skulle det fastlægge de overordnede retningslinjer for aktiviteterne. Desuden havde dets udtalelser om Kommissionens forslag til foranstaltninger en sådan vægt, at hvis udtalelsen var negativ, skulle Rådet underrettes og gennemførelsen stoppes.

3.1.1. Som allerede nævnt lå denne formulering forud for Luxembourg-processen og udviklingen af beskæftigelsespolitikkerne på EU-plan. Skønt den først blev offentliggjort i EFT den 23.2.1998, afgav ØSU og Regionsudvalget udtalelse herom henholdsvis den 26. oktober og den 8. november 1995(3).

3.1.2. ØSU finder det derfor unødvendigt at genoplive et udvalg, der reelt set er uden beføjelser. Beskæftigelsesudvalget, der jo repræsenterer alle medlemsstaterne, ville egne sig bedre til at løse de pågældende opgaver i et tættere og mere veldefineret samarbejde med arbejdsmarkedets parter, eventuelt via en ad hoc-arbejdsgruppe.

3.2. Det er positivt, at aktiviteterne nu er åbne for deltagelse af tredjelande, da dette tidligere kun var en hypotetisk mulighed. ØSU mener imidlertid, at disse landes deltagelse - og her tænkes der især på de central- og østeuropæiske lande - bør kunne finansieres over Fællesskabets eksisterende budgetposter for aktioner, som falder inden for de forbindelser, EU i forvejen har med disse lande. Udgifterne bør ikke påhvile de enkelte lande, da fremtiden for den europæiske beskæftigelsesstrategi i høj grad vil afhænge af, hvor meget ansøgerlandene har formået at forberede sig og sætte sig ind i på det pågældende område. Det er ikke tilfældigt, at det nyligt afholdte møde i Det Europæiske Råd i Nice understregede behovet for at hjælpe ansøgerlandene med at overtage den europæiske beskæftigelsesstrategi.

3.2.1. Hvad angår aktiviteterne foreslår ØSU især, at man i samarbejdet med de central- og østeuropæiske lande sideløbende med brede undersøgelser af beskæftigelsesproblematikken også iværksætter sammenlignende sektorielle overvågningsaktiviteter, som synes særligt hensigtsmæssige med henblik på udvidelsen.

3.2.2. I Middelhavslandene vil det derimod være interessant bl.a. at satse på aktiviteter, der sigter mod et mere indgående kendskab til vandringsstrømmene og de dertil knyttede beskæftigelsesproblemer.

3.3. ØSU er ikke sikker på, at budgetbevillingen til den foreliggende foranstaltning er tilstrækkeligt stor i betragtning af de mål, man ønsker at nå. Bortset fra 2001 er beløbet nemlig det samme som det, der i sin tid blev afsat til den foregående foranstaltning: 10 mio. euro om året. Den foregående foranstaltning blev imidlertid ikke vedtaget på baggrund af Luxembourg-processen, men som allerede nævnt på baggrund af beslutningerne i Essen, og dermed nødvendigvis med et lavere opmærksomheds- og prioritetsniveau, for ikke at tale om et mere begrænset aktivitetsområde end, hvad der nu kræves af den europæiske beskæftigelsesstrategi.

3.3.1. Det ville helt sikkert have bidraget positivt til en mere velfunderet vurdering af bevillingens størrelse, hvis der havde været dokumentation af, hvilke aktiviteter der er blevet gennemført på baggrund af den foranstaltning, der snart ophører. Uden en oversigt over aktiviteterne kan man hverken vurdere resultaterne eller budgettets størrelse i forhold til de opstillede målsætninger. I betragtning af den foreliggende foranstaltnings vigtige rolle som støtte for Fællesskabets beskæftigelsespolitikker mener ØSU mener imidlertid, at bevillingen hvert år bør godkendes af Europa-Parlamentet på grundlag af en objektiv vurdering af de nødvendige mål og ressourcer.

3.3.2. Det bemærkes, at det efterhånden er umuligt at få den foreliggende foranstaltning til at gælde fra begyndelsen af 2001. Det er derfor endnu vigtigere, at der lægges stor vægt på at sikre, at foranstaltningen udstyres med størst mulige bevillinger og gennemføres så effektivt som muligt.

3.4. Kommissionen har tilsyneladende kun i forbifarten nævnt lokal udvikling (begrundelsen, punkt 6, 5. led) i sit forslag. I såvel retningslinjerne for 2001 som i en nylig meddelelse fra Kommissionen understreges det imidlertid, at det er vigtigt at give den europæiske beskæftigelsesstrategi en lokal dimension. ØSU har udtalt sig positivt om dette spørgsmål, og især har ØSU i relation til Kommissionens meddelelse(4) støttet Kommissionen i, at der er behov for at inddrage det lokale niveau i et netværk til udveksling af informationer om procedurer, sammenlignelige resultater og god praksis.

3.4.1. ØSU mener, at denne type aktiviteter på lokalt plan, som ligger helt i tråd med hensigten med den foreliggende foranstaltning, bør anerkendes særskilt som hørende ind under EF-traktatens artikel 129, og følgelig i højere grad bør fremhæves i forbindelse med målet for tilskyndelsesforanstaltningerne i den foreliggende afgørelse.

Bruxelles, den 28. februar 2001.

Göke Frerichs

Formand for

Det Økonomiske og Sociale Udvalg

(1) Initiativudtalelse "Ny viden, nye arbejdspladser" - EFT C 14 af 16.1.2001.

(2) Kommissionens forslag til Rådets beslutning om retningslinjerne for medlemsstaternes beskæftigelsespolitik i 2001 - EFT C 29 af 30.1.2001.

(3) Udtalelse om Kommissionens meddelelse og Rådets afgørelse om Kommissionens aktiviteter i forbindelse med analyse, forskning samarbejde og aktioner på beskæftigelsesområdet - EFT C 18 af 22.1.1996.

(4) Udtalelse om Kommissionens meddelelse - Lokal handling til fordel for beskæftigelsen. Den lokale dimension i den europæiske beskæftigelsesstrategi - EFT C 14 af 16.1.2001.